**OBRAZOVANJE BAČ**

**Nadležnost i finansiranje JLS u sektoru obrazovanja**

***Predškolsko vaspitanje i obrazovanje (PVO) je dominantno u mandatu jedinica lokalne samouprave (JLS) dok za osnovno i srednje obrazovanje JLS finansira tekuće održavanje škola***[[1]](#footnote-1). Za sva tri nivoa obrazovanja (predškolsko, osnovno i srednje) lokalni nivo finansira stručno usavršavanje zaposlenih, jubilarne nagrade, prevoz zaposlenih; zatim prevoz dece i njihovih pratilaca radi pohađanja pripremnog predškolskog programa (PPP) na udaljenosti većoj od dva kilometra i učenika osnovne škole na udaljenosti većoj od četiri kilometra od sedišta škole; prevoz, smeštaj i ishranu dece i učenika sa smetnjama u razvoju, bez obzira na udaljenost mesta stanovanja od škole; prevoz učenika na republička i međunarodna takmičenja; zaštitu i bezbednost dece i učenika i kapitalne izdatke[[2]](#footnote-2).

***Finansiranje PVO je regulisano je tako da lokalne samouprave finansiraju do 80% od ‘ekonomske cene’ po detetu, a roditelji preostalih 20% od cene***[[3]](#footnote-3), od čega se izuzimaju deca bez roditeljskog staranja, deca sa smetnjama u razvoju i invaliditetom i deca iz materijalno ugroženih porodica[[4]](#footnote-4). Za decu bez roditeljskog staranja, decu sa smetnjama u razvoju i decu korisnika NSP, učešće od 20% se pokriva sa nacionalnog nivoa (Ministarstvo za rad, zapošljavanje, socijalna i boračka pitanja), a za decu iz materijalno ugroženih porodica prema kriterijumima JSL ovu participaciju plaća sama JLS. Sa nacionalnog nivoa finansiran je i četvorosatni PPP ali samo na nivou zarada za vaspitače koji pružaju taj program.

***Za osnovno i srednje obrazovanje jedinice JLS obezbeđuju sredstva za materijalne troškove rada***. Prema o Pravilniku o kriterijumima i standardima za finansiranje ustanove koja obavlja delatnost osnovnog obrazovanja i vaspitanja[[5]](#footnote-5) drugi tekući rashodi (materijalni troškovi rada) uključuju materijalne troškove nastave u iznosu 2,5% bruto plata zaposlenih, troškove električne energije, troškove vode, grejanja, održavanja higijene, iznošenja smeća. Prema Pravilniku o kriterijumima i standardima za finansiranje ustanove koja obavlja delatnost srednjeg obrazovanja i vaspitanja[[6]](#footnote-6), materijalni troškovi uključuju sredstva za materijalne troškove nastave koji se utvrđuju u visini od 5%, a za stručne škole koje imaju sopstvene radionice za praktičnu nastavu u iznosu od 7% u odnosu na sredstva za bruto plate zaposlenih u školi (za neke struke i više, što je detaljno propisano Pravilnikom) i troškove režije.

***JLS takođe obezbeđuju funkcionisanje Interresornih komisija (IRK)[[7]](#footnote-7) i ostvarivanje dodatne podrške detetu i učeniku*** u skladu sa mišljenjem IRK, osim onih za koje se sredstva obezbeđuju u budžetu Republike Srbije[[8]](#footnote-8).

***JLS mogu i da učestvuju u obezbeđenju sredstava za viši kvalitet obrazovanja kroz finansiranje ustanova*** u cilju povećanja kvaliteta u oblasti predškolskog, osnovnog i srednjeg obrazovanja i vaspitanja, što podrazumeva poboljšanje uslova obrazovanja i vaspitanja u pogledu prostora, opreme i nastavnih sredstava, za ostvarivanje programa koji nisu osnovna delatnost ustanove, za ishranu i pomoć deci i učenicima[[9]](#footnote-9).

***JLS ima i druge vrlo važne nadležnosti vezane za obrazovanje koje jedinica LS indirektno finansira.*** Na primer, jedinica lokalne samouprave vodi evidenciju i obaveštava školu i roditelje, odnosno staratelje o deci koja su stasala za upis u PPP i u osnovnu školu[[10]](#footnote-10).

***Rashodi za obrazovanje u ukupnom budžetu su prilično visoki, ili na nivou proseka ili iznad proseka uporedivih opština*** s tim što je specifičnost Bača da se značajan deo budžeta od oko 5% korisiti za pomoćne usluge u obrazovanju i obrazovanje koje nije kalsifikovano na drugom mestu. Kada gledamo rashode prema nivoim obrazovanja, oni su u relativnom smislu nešto niži od prosek za uporedive opštine.

**Tabela 1. Rashodi za obrazovanje – ukupno i po nivoima obrazovanja (% od ukupnog budžeta)**

****

Izvor: SKGO

**Strateška orijentacija i ishodi u obrazovanju**

*Predškolsko obrazovanje*

**Okvir 1. Važnost predškolskog obrazovanja i vaspitanja**

Pored tradicionalne i prepoznatljive uloge „čuvanje” dece, poslednjih godina se sve više ukazuje na veoma važnu ulogu predškolskog obrazovanje i vaspitanja koja podstiče rani razvoj i obrazovanje dece. Međutim, predlog Strategije konstatuje da je **svest građana o vaspitnoj i obrazovnoj ulozi PVO nedovoljno razvijena, jer se PVO još uvek u većoj meri posmatra kao „sistem za čuvanje dece“ predškolskog uzrasta nego kao deo vaspitno-obrazovnog sistema RS.**

U prethodnoj deceniji došlo došlo je do značanog povećanja obuhvata PVO – za jasleni uzrast sa samo 13% u 2010. Godini na preko 28% u 2019., za uzrast 3 godine do polaska u PPP sa samo 47% u 2010. godini na 66% u 2019. Godini, a obuhvat PPP porastao je sa 87% u 2010. Godini porastao je na preko 97% u 2019. I pored toga obuhvat PVO u Srbiji i dalje je značajno niži nego u zemljama EU gde je za uzrast 4+ još u 2012. godini iznosio čak 94%

Strateško opredeljenje Srbije je povećanje obuhvata dece PVO i potpun obuhvat dece starije od 4 godine. Strategijom obrazovanja do 2020. godine je predviđeno da obuhvat dece uzrasta od 0,5 – 3 godina iznosi 30%; da se za svu decu uzrasta od 4 – 5,5 godina obezbede besplatni skraćeni (poludnevni) program u toku jedne školske godine što znači potpun oubhvat dece tog uzrasta; i potpuni obuhvat dece uzrasta od 5,5 – 6,5 godina uključenih u pripremni predškolski program. Takođe, predviđen je znatno pravičniji sistem koji će omogućiti značajno veći obuhvat sve dece i posebno dece iz marginalizovanih grupa koja ostvaruju pravo prioriteta pri upisu. Najnoviji *predlog Strategije razvoja obrazovanja i vaspitanja u Republici Srbiji do 2030. godine* ne daje kvatitativne ciljeve već samo povećanje obuhvata. Dakle, **povećanje obuhvata POV ostaje strateški prioritet.**

Praksa pokazuje da obaveznost programa kao i finansiranje zarada sa nacionalnog nivoa dovodi do skoro potpunog obuhvata, što je i bio slučaj sa pripremnim predškolskim programom – PPP. Ipak, imajući u vidu dokazane koristi od predškolskog obrazovanja i vaspitanja kao i da je ono najvažniji obrazovni program na nivou opštine, povećanje obuhvata bi trebalo da bude strateški pravac i cilj svake opštine.

Potpun obuhvat ne znači nužno da sva deca pohađaju isključivo celodnevne programe već je potrebno izgraditi fleksibilan sistem koji pored celodnevnih programa nudi i poludnevne programe kao i specijalizovane programe predškolskog obrazovanja.

U tom smislu, formulacija «nedovoljni kapaciteti POV» u ovom dokumentu ne znači nužno da je potrebno izgraditi novi vrtić, pogotovo imajući u vidu negativne demografske trendove većine JLS u Srbiji, već je potrebno da se radi na osmišljavanju programa koji bi koristili postojeće infrastukture kapacitete (npr. koristiti višak kapaciteta u školama, organizovati mobilne vrtiće po uzoru na UNICEF pilot projekte i slično).

Takođe, u Studiji UNICEF-a iz 2012. godine se navodi da i roditelje treba bolje upoznati sa prednostima predškolskog obrazovanja. “Osim nedostatka fizičkih kapaciteta i troškova koji proističu iz pohađanja predškolskog obrazovanja, što predstavlja prepreke u dostizanju većeg obuhvata, više od polovine roditelja ne prepoznaje značaj predškolskog obrazovanja za razvoj svoje dece”.

***Obuhvat dece predškolskim obrazovanjem i vaspitanjem u Baču pokazuje trend rasta posebno za jasleni uzrast*** gde je obuhvat početkom prošle decenije iznosio samo 5% da bi u 2019. dostigao čak 19% *(Grafikon 1.).* Što se tiče obaveznog PPP-a primećuju se i vrednosti iznad 100% što može da ukaže na pohađanje PPP-a dece iz drugih opština.

**Grafikon 1. Trend obuhvata dece PVO (%), 2010-2019**



Izvor: Devinfo baza

**Okvir 2**. **Metodološki nedostaci praćenja obuhvata na nivou lokalnih samourapva**

Podatake o obuhvatu na lokalnom nivou treba uzeti sa rezervom na šta i ukazuje obuhvat koji je viši od 100%. Razlozi mogu biti sledeći: a) kada se posmatra obuhvat broj dece u PPP se uzima u celini bez obzira na uzrast (sto znači da se tu mogu naći i deca koja krenula ranije/kasnije u PPP u odnosu zakonski određenu generaciju; b) školska generacija se određuje od 1. marta a u demografskim podacima od 1. januara, pa je pitanje da li statistika radi tu vrstu usaglašavanja; c) kada se podaci posmatraju na lokalnom nivou problem mogu da nastanu usled migracija I neažuriranih podataka stanovništva, zatim kada su opština blizu jedna drugoj moguće je da deca žive u jednoj opštini a pohađaju program u drugoj, I na kraju uvek kod pokazatelja sa malim apsolutnim vrednostima, što može biti slučaj kod opština, relativne vrednosti mogu da pokažu velike promene koje su u apsolutnom iznosu zapravo male

***I pored rasta, obuhvat dece PVO još uvek nije dostigao prosek Srbije sem u slučaju obaveznog PPP.*** Poređenje petogodišnjeg proseka[[11]](#footnote-11) pokazuje da je obuhvat dece jaslenog uzrasta na nivou od oko 15% a vrtićkog uzrasta 50% što je još uvek nisko u poređenju sa prosekom Srbije od 25% i 60% respektivno a posebno u poređenju sa Južnobačkom oblašću gde Bač priprada i gde je obuhvat dece PVO izuzetno visok – preko 30% za jasleni i preko 70% za vrtićki uzrast *(Grafikon 2.).*

**Grafikon 2. Obuhvat dece POV (%), prosek 2015-2019**



Izvor: Devinfo baza (petogodišnji prosek kalkulacija autora)

**Okvir 3. UN ciljevi održivog razvoja – cilj 4. Obezbediti inkluzivno i kvalitetno obrazovanje i promovisati mogućnosti celoživotnog učenja**

U kontekstu UN ciljeva održivog rasta, *potcilj 4.2 Do kraja 2030. obezbediti da sve devojčice i dečaci imaju pristup kvalitetnom razvoju u ranom detinjstvu, brizi i predškolskom obrazovanju kako bi se pripremili za osnovno obrazovanje*[[12]](#footnote-12) posebno je važan za nivo lokalnih samouprava.

Nacionalni ciljevi definisani Strategijom obrazovanja 2020. su povećanje obuhvata i dostupnosti POV na 30% za jasleni uzrast, 46% za uzrast od 3-4 godine i potpun obuvat dece 4+ besplatnim poludnevnim programom nalik na postojeći obavezni PPP[[13]](#footnote-13). I pored stabilnog rasta obuhvata poslednjih godina on je dalje ispod proseka EU i postavljenih nacionalnih ciljeva a poseban problem je povećanje obuhvata na uštrab kvaliteta.

Pored već definisanog indikatora 4.2.2 *Stopa učešća u organizovanom učenju (godinu dana pre zvaničnog uzrasta za upis u osnovnu školu)*, što je zapravo obuhvat PPP-om (pripremnim predškolskim programom), treba posmatrati i *indikatore obuhvata dece tokom čitavog POV, od jaslenog uzrasta do PPP.*

*Lokalni ciljevi:*

Povećanje obuhvata dece jaslenog uzrasta na preko 30% do 2030 godine

Povećanje obuhvata dece vrtićkog uzrasta na 90% do 2030 godine

Potpuni obuhvat PPP-om marginalizovanih grupa

Povećanje pravičnosti – veći obuhvat dece iz ruralnih i romskih naselja kao i dece sa smetnjama u razvoju

*Potrebne lokalne inicijative:*

Proširenje jaslenih kapaciteta

Prošerenje vrtićkih kapaciteta

Uvođenje poludnevnih programa i drugih fleksiblinih programa

Kampanja podizanja svesti značaja PVO

***Kapaciteti PVO je zadovoljavajuć u odnosu na iskazanu tražnju.*** Posebno je povhalno što kapaciteti postoje i u vangradskim naseljima u skoro istoj meri koliko i u gradskim.

**Tabela 2. Predškolsko obrazovanje – kapacitet, 2019. godina**

|  |  |  |  |
| --- | --- | --- | --- |
|  | Ukupno | Gradska naselja | Ostala naselja |
| Primljeni | 321 | 167 | 154 |
| Upisani preko kapaciteta | 0 | 0 | 0 |
| Nisu primljeni zbog popunjenosti kapaciteta | 0 | 0 | 0 |

Izvor: Devinfo – profili opština (primarni izvor Statistika obrazovanja RZS)

***U ponudi PVO dominira klasičan celodnevni programa ali postoji ponuda kraćeg programa*** ne samo u slučaju obaveznog poludnevnog PPP programa već i za ostalu decu (Tabela 3.). Iako se učešće dece u ovom kraćem programu smanjuje, jako je dobro da takva ponuda uopste i postoji.

**Tabela 3. Deca u predškolskom obrazovanju prema dužini dnevnog boravka, 2017─2019. (%)**

|  |  |  |  |
| --- | --- | --- | --- |
|  | **2017** | **2018** | **2019** |
| Do 6 sati dnevno | 13,6 | 11,7 | 6,2 |
| Do 6 sati dnevno 3 puta nedeljno | 0,0 | 0,0 | 0,0 |
| Od 9 do 12 sati | 48,7 | 53,3 | 51,4 |
| PPP 4 sata | 25,3 | 24,8 | 25,9 |
| PPP celodnevni boravak | 12,3 | 20,2 | 16,5 |
| Ukupno | 100 | 100 | 100 |

Izvor: Devinfo – profili opština (primarni izvor Statistika obrazovanja RZS)

***Učešće roditelja koji plaća pun iznos participacije u ceni PVO se značajno povećalo.*** U 2017. godini niko od roditelja nije plaćao pun iznos participacije za PVO već su ili bili potpuno oslobođeni plaćanja a najveći deo njih su plaćali regresiranu cenu. U 2019. godini je očigledno ukinuta regresirana cena i čak 86% roditelja plaća pun iznos participacije za PVO.

**Grafikon 3. Deca u predškolskom obrazovanju prema učešću**

**roditelja u troškovima koje roditelji plaćaju, 2017-2019.**



Izvor: Devinfo – profili opština (primarni izvor Statistika obrazovanja RZS)

*Osnovno obrazovanje*

**Okvir 4. Strateški ciljevi osnovnog obrazovanja**

Strategija obrazovanja do 2020. predviđala je da «do 2020. godine svi dečaci i devojčice zakonom predviđenog školskog uzrasta (minimalno 98% generacije), bez obzira na socio-ekonomske, zdravstvene, regionalne, nacionalne, jezičke, etničke, verske i druge karakteristike, obuhvaćeni su kvalitetnim osnovnim obrazovanjem i vaspitanjem iz kojeg osipanje nije veće od 5% (tj. završava osnovnu školu 93% generacije), ne samo nanacionalnom nivou već i za kategorije dece iz osetljivih grupa (seoska, romska, siromašna deca i deca sa invaliditetom i smetnjama u razvoju)» (Vlada RS, 2012:29).

Ciljevi iz Strategije 2020 su dobrim delom ostvareni, a najnoviji *predlog Strategije obrazovanja do 2030.* predviđa potpun obuhvat osnovnim obrazovanjem, poboljšanje kvaliteta obrazovanje, optimizaciju mreža osnovnih škola.

***U Baču postoji 5 matičnih osnovnih škola sa samo 1 područnim odeljenjem.*** Čak 4 matične škole nalaze se u vangradskim naseljima što nije uobičajeno (Grafikon 4.)

**Grafikon 4. Osnovne škole prema tipu naselja, 2019**



Izvor: Devinfo – profili opština

***Prosečan broj učenika u matičnim školama u Baču je vrlo nizak dok je broj dece nižih razreda u područnoj relativno visok u odnosu na prosek Srbije*** (Tabela 4.)***.*** Razlog je očigledno odluka da se otvore matične škole i u vangradskim naseljima, što je možda i dobar pristup ukoliko u tim školama u vangradskim naseljima broj učenika nije previse nizak, o čemu nemamo podatke

**Tabela 4. Prosečan broj učenika u školama, 2019.**

|  |  |  |  |
| --- | --- | --- | --- |
|  | **Bač** | **Južnobačka oblast** | **Srbija** |
|  | *Matične škole* | | |
| Niži razredi I-IV | 85 | 263 | 194.9 |
| Viši razredi V-VIII | 85 | 264 | 215.3 |
|  | *Područna odeljenja* | | |
| Niži razredi I-IV | 24 | 43,3 | 16.9 |
| Viši razredi V-VIII | 0 | 26,5 | 7.5 |

Izvor: Devinfo – profili opština

***Neto stopa obuhvata*** ***osnovnim obrazovanjem varira ali se može reći da je na nivou proseka Srbije.*** Posmatrajući desetogodišnji period, prosečna stopa je na nivou proseka Srbije ali niža u odnosu na Junžnobanatsku oblast koja ima iznadprosečnu stopu obuhvata osnovnim obrazovanjem *(Grafikon 5.).*

**Grafikon 5. Neto stopa obuhvata osnovnim obrazovanje, 2010-2019**



Izvor: Devinfo, RZS

**Okvir 5. Indikatori osnovnog/srednjeg obrazovanja**

***Neto stopa obuhvata osnovnim obrazovanjem*** - odnos broja učenika starosti 7-14 godina upisanih u redovne osnovne škole i generacije dece predviđene za pohađanje osnovnog obrazovanja (procenjen broj dece 7-14).

***Obuhvat dece srednjim obrazovanjem*** - odnos broja učenika upisanih u srednje škole i broja dece odgovarajuće starosne grupe (15-18) s tim što se ovaj podatak ne vodi za lokalni nivo.

***Stopa završavanja osnovne/srednje škole -*** odnos ukupnog broja učenika koji uspešno završe (polože) poslednji razred osnovne škole bez obzira na godište i ukupnog broja dece iz populacije uzrasta za zvanični završetak osnovne škole.

***Stopa odustajanja od školovanja u osnovnom/srednjem obrazovanju*** predstavlja razliku u broju učenika osnovnih/srednjih škola na početku školske godine i broja učenika na kraju školske godine u odnosu na broj učenika na početku školske godine.

***Stopa odustajanja od školovanja u osnovnom obrazovanju je niska izuzev izrazito visokih vrednosti u pojedinim godinama kao što je 2011. i 2018. godina.*** Iako podaci fluktuiraju, ipak se može reći da je tokom desetogodišnjeg perioda stopa odustajanja u Baču niža od proseka Srbije.

**Grafikon 6. Stopa odustajanja od školovanja u osnovnom obrazovanju**



Izvor: Devinfo baza

***Stopa završavanja osnovne škole za petogodišnji period iznosi u proseku 93,5% što je značajno ispod proseka i Republike i Južnobačke oblasti*** *(Grafikon 7.).* Podaci na godišnjem nivou fluktuiraju, nekada čak prelaze i vrednost od 100% a u nekim godinama su izuzetno niske vrednosti, pa je stoga analiziran petogodišnji. Jedno od objašnjenja ovakvih podataka može biti učestalo ponavljanje razreda.

**Grafikon7. Stopa završavanja osnovne škole, prosek 2015-2019 godina**



Izvor: Devinfo baza

*Srednje obrazovanje*

**Okvir 6. Strateški pravci u srednjoškolskom obrazovanju**

Prema predlogu Strategije obrazovanja do 2030. obezbeđivanje uslova za uvođenje obaveznog srednjeg obrazovanja i vaspitanja se može smatrati jednim od ključnih prioriteta. Optimizacija mreže srednjih škola, koja je u toku, treba da bude ubrzana a kapaciteti lokalnih samouprava za planiranje upisa zasnovani na donetim kriterijumima treba da budu ojačani.

***U Baču se nalazi 1 srednja škole*** sa 152 učenika u 2019. godini.

***Stopa odustajanja od školovanja u srednjem obrazovanju poslednih godina je ili na nuli i uzima negativne vrednosti***, što bi zapravo značilo da tokom godine deca ulaze u sistem srednjoškolskog obrazovanja pa ih je više nego na početku. Tako gledano situacija sa srednjim obrazovanjem u Baču i je značajno povoljnija u poređenju sa prosekom Srbije. Početkom prošle decenije je pak stopa odustajanja bila izuzetno visoka. Imajući u vidu ovako velike fluktuacije podataka konačne zaključke vezane za srednjoškolsko obrazovanje treba doneti detaljnjijim uvidom u faktičko stanje.

**Grafikon 9. Stopa odustajanja od školovanja u srednjem obrazovanju (%), 2010-2019**

Izvor: Devinfo, RZS

**Zaključak i preporuke**

Rashodi za obrazovanje u Baču su na nivou proseka uporedivih opština, s tim što je specifičnost Bača da se značajan deo budžeta korisiti za pomoćne usluge u obrazovanju dok su rashodi prema nivoima obrazovanja u relativnom smislu nešto niži od prosek za uporedive opštine. Na primer, rashodi za PVO su nešto niži od proseka uporedivih opština a posebno proseka Srbije, i ne primećuje se trend relativnog rasta rashoda.

I pored toga, primećuje se značajan rast obuhvata dece PVO, posebno dece jaslenog uzrasta. Međutim, sem u slučaju obaveznog PPP-a, obuhvat je još uvek niži i od proseka Srbije a posebno u poređenju sa Južnobačkom oblašću gde Bač pripada i gde je obuhvat dece PVO izuzetno visok. Kada imamo u vidu ciljane vrednosti od bar 30% za jasleni uzrast i preko 90% za decu vrtićkog uzrasta (vidi Okvir 3.) jasno je da je Bač još uvek daleko od ovih ciljeva.

Kapaciteti PVO je zadovoljavajuć u odnosu na iskazanu tražnju. Posebno je povhalno što kapaciteti postoje i u vangradskim naseljima u skoro istoj meri koliko i u gradskim. U ponudi PVO dominira klasičan celodnevni programa ali postoji ponuda krećeg programa ne samo u slučaju obaveznog poludnevnog PPP-a već i za ostalu decu. Iako se učešće dece u ovom kraćem programu smanjuje, jako je dobro da takva ponuda uopste i postoji. Učešće roditelja koji plaća pun iznos participacije u ceni PVO se značajno povećao. Ovo ne treba tumačiti kao negativan trend jer u slučaju da su dobro postavljeni kriterijumi može da uomogući opštini povećanje obuhvata dece.

Neto stopa obuhvata osnovnim obrazovanjem varira ali se može reći da je na nivou proseka Srbije. Stopa odustajanja od školovanja u osnovnom obrazovanju je niska izuzev izrazito visokih vrednosti u pojedinim godinama kao što je 2011. i 2018. godina. I pored ovih povoljniih indikatora, stopa završavanja osnovne škole veoma varira ali je u proseku dosta niska što možda može da ukaže na učestala ponavljanja poslednjeg razreda.

Kada je u pitanju strateški pravac opštine Bač, prioritetna oblast u okviru sektora obrazovanja bi trebalo da bude povećanje obuhvata PVO. Imajući u vidu da su kapacitetu u odnosu na iskazanu tražnju zadovoljavajući, u cilju povećanja obuhvata potrebno je pre svega raditi na kampanji podizanja svesti o važnosti PVO a u isto vreme ponuditi poludnevne ili druge fleksibilne programe kojima primarni cilj nije čuvanje dece već vaspitno obrazovna uloga PVO i uključivanju dece u društvenu zajednicu. Značajno je postojeće iskustvo Bača sa kraćim programima što se može iskoristiti povećanjem ponude istih.

1. Nadležnost finansiranja obrazovanja je okvirno regulisana *Zakonom o osnovama sistema obrazovanja i vaspitanja* (ZOSOV), “Službeni glasnik RS” br. 88/2017, 27/2018 - dr. zakon, 10/2019, 27/2018 - dr. zakon i 6/2020) [↑](#footnote-ref-1)
2. Član 108. ZOSOV uređuje odgovornost ustanove za bezbednost dece i učenika, odnosno da ustanova donosi akt kojim propisuje mere, način i postupak zaštite i bezbednosti dece i učenika za vreme boravka u ustanovi i svih aktivnosti koje organizuje ustanova, u saradnji sa nadležnim organom JLS, koje je dužna da sprovodi. [↑](#footnote-ref-2)
3. Zapravo pre izmena ZOSOV iz 2017. godine, JLS su bile u obavezi da finasiraju 80% a novom formulacijom - ubačena je odrednica DO 80%, zapravo je otvorena mogućnost LS da smanje svoje učešće u ceni, ali za sada nema naznaka da se u praksi to dešava. [↑](#footnote-ref-3)
4. Član 50. Zakona o predškolskom vaspitanju i obrazovanju [↑](#footnote-ref-4)
5. Službeni glasnik RS", br. 73 od 31. avgusta 2016, 45 od 13. juna 2018. [↑](#footnote-ref-5)
6. "Službeni glasnik RS", br. 72 od 19. avgusta 2015, 84 od 6. oktobra 2015, 73 od 31. avgusta 2016, 45 od 13. juna 2018. [↑](#footnote-ref-6)
7. Član 77. ZOSOV bliže uređuje rad Interresorne komisije (IRK) iz stava 2 člana 189. Interresornu komisiju obrazuje organ JLS nadležan za poslove društvenih delatnosti na osnovu sporazuma o saradnji između ustanova sistema obrazovanja, državne uprave i lokalne samouprave, socijalne zaštite i zdravlja. JLS određuje sedište rada, obezbeđuje i isplaćuje naknade za rad članova, obezbeđuje tehničku i drugu podršku za njen rad, obezbeđuje sredstva za finansiranje podrške preporučene od strane Interresorne komisije, obezbeđuje arhiviranje i čuvanje dokumentacije, prikuplja izveštaje o radu inetrresorne komisije, predloženoj podršci i njenim efektima najmanje dva puta godišnje. [↑](#footnote-ref-7)
8. PRAVILNIК o dodatnoj obrazovnoj, zdravstvenoj i socijalnoj podršci detetu, učeniku i odraslom "Službeni glasnik RS", broj 80 od 24. oktobra 2018 bliže određuje rad IRK I dodatnu podršku [↑](#footnote-ref-8)
9. Član 190. ZOSOV reguliše ovu mogućnosti [↑](#footnote-ref-9)
10. Član 17. ZOSOV uređuje da JLS vodi evidenciju i obaveštava predškolsku ustanovu, odnosno osnovnu školu koja ostvaruje pripremni predškolski program o deci koja su stasala za pohađanje pripremnog predškolskog programa, u skladu sa posebnim zakonom. [↑](#footnote-ref-10)
11. Petogodišnji prosek je rađen da bi se ublažio problem fluktuacije podataka na opštinskom nivou koji je za opštinu Tutin prisutan samo kod obuhvata PPP [↑](#footnote-ref-11)
12. Potcilj u okviru Cilja 4. *Obezbediti inkluzivno i kvalitetno obrazovanje i promovisati mogućnosti celoživotnog učenja* [↑](#footnote-ref-12)
13. Strategija obrazovanja 2020 i Baucel et. Al (2015) [↑](#footnote-ref-13)